འབྲོ་ལོ་ཙཱ་བ་ཤེས་རབ་གྲགས་ཁ་ཆེར་བྱོན་ཏེ་སློབ་གཉེར་མཛད།པཎྜི་ཏ་ཟླ་བ་མགོན་པོ་སྤྱན་དྲངས་ཏེ་དུས་འཁོར་ཆ་ལག་རྒྱས་པ་དང༌།རྡོ་རྗེ་སྙིང་འགྲེལ།ཕྱག་རྡོར་སྟོད་འགྲེལ་ལ་སོགས་པ་བསྒྱུར།བ་རེག་ཐོས་པ་དགའ།རྨ་བན་ཆོས་འབར།མཚུར་ལོ་ཙཱ་བ་རྣམས་ཀྱིས་རྒྱ་གར་ཕྱག་ན་རྡོ་རྗེ་བསྟེན་ནས་ཆོས་མང་པོ་བསྒྱུར།དཔྱལ་ལོ་ཙཱ་བ་ཀུན་དགའ་རྡོ་རྗེས་བལ་པོ་ཧང་དུ་དཀར་པོ་བསྟེན།པཎྜི་ཏ་སྟོང་ཉིད་ཏིང་ངེ་འཛིན་སྤྱན་དྲངས་ཏེ་མན་ངག་མང་པོ་ཞུས་སོ།།རྭ་རྡོ་རྗེ་གྲགས་ཀྱིས་བལ་པོ་བྷ་རོ་བསྟེན།བལ་པོ་ཐུགས་རྗེ་ཆེན་པོ་ཡང་སྤྱན་དྲངས་ཏེ་གཤེད་སྐོར་དང་ཧེ་རུ་ཀ་མངོན་འབྱུང་གི་སྐོར་སོགས་བསྒྱུར།དེའི་དབོན་པོ་ཆོས་རབ་ཀྱིས་པཎྜི་ཏ་ས་མནྟ་ཤྲཱི་སྤྱན་དྲངས་ཏེ་དུས་འཁོར་སོགས་བསྒྱུར།ཞང་ཤེས་རབ་བླ་མས་པཎྜི་ཏ་ཨ་མོ་གྷ་བཛྲ་སྤྱན་དྲངས་ཏེ་ཆོས་མང་པོ་བསྒྱུར།རྒྱུས་ལོ་ཙཱ་བ་སྨོན་ལམ་གྲགས་ཀྱིས་པཎྜིཏ་གཞན་ལ་ཕན་པ་བསྟེན་ཏེ་སྡོམ་འབྱུང་སོགས་བསྒྱུར།ལོ་ཙཱ་བ་ཞ་མ་སེང་རྒྱལ་གྱིས་པཎྜིཏ་ནོར་བཟང་སྲུང་བ་ལ་སོགས་པ་བསྟེན་ནས་ཚད་མ་ཀུན་ལས་བཏུས་པ་རྩ་འགྲེལ་སོགས་བསྒྱུར་རོ།།